CELEX: 32015R2461
Language: da
Date: 2015-10-30 00:00:00
Title: Kommissionens delegerede forordning (EU) 2015/2461 af 30. oktober 2015 om ændring af delegeret forordning (EU) nr. 110/2014 om en finansforordningsmodel for offentlig-private partnerskabsorganer, jf. artikel 209 i Europa-Parlamentets og Rådets forordning (EU, Euratom) nr. 966/2012

29.12.2015   
            
            
               DA
            
            
               Den Europæiske Unions Tidende
            
            
               L 342/1
            
         KOMMISSIONENS DELEGEREDE FORORDNING (EU) 2015/2461
   af 30. oktober 2015
   om ændring af delegeret forordning (EU) nr. 110/2014 om en finansforordningsmodel for offentlig-private partnerskabsorganer, jf. artikel 209 i Europa-Parlamentets og Rådets forordning (EU, Euratom) nr. 966/2012
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (1), særlig artikel 209, og
   ud fra følgende betragtninger:
   
               (1)
            
            
               Europa-Parlamentets og Rådets forordning (EU, Euratom) nr. 547/2014 (2) blev ledsaget af en fælles erklæring om særskilt decharge for fællesforetagender i henhold til artikel 209 i forordning (EU, Euratom) nr. 966/2012. I overensstemmelse med erklæringen bragte Europa-Parlamentets og Rådets forordning (EU, Euratom) 2015/1929 (3) reglerne om decharge, ekstern revision og årlig rapportering, der finder anvendelse på de offentlig-private partnerskabsorganer, som er omhandlet i artikel 209 i forordning (EU, Euratom) nr. 966/2012 (i det følgende benævnt »OPP-organer«), i overensstemmelse med de regler, der finder anvendelse på de organer, der er omhandlet i artikel 208 i forordning (EU, Euratom) nr. 966/2012. Den udvidede også ikkeanvendelsen af bestemmelserne i artikel 60, stk. 5 og 6, i forordning (EU, Euratom) nr. 966/2012 til også at omfatte OPP-organerne.
            
         
               (2)
            
            
               Eftersom det er Europa-Parlamentet, der efter henstilling fra Rådet meddeler decharge for gennemførelsen af hvert OPP-organs budget til direktøren for OPP-organet, bør de bestemmelser i Kommissionens delegerede forordning (EU) nr. 110/2014 (4), som vedrører OPP-organers rapporteringsforpligtelser og dechargeproceduren, bringes i overensstemmelse med de tilsvarende bestemmelser i Kommissionens delegerede forordning (EU) nr. 1271/2013 (5). Særlig er det nødvendigt at indføre en forpligtelse for hvert OPP-organ til at fremlægge en konsolideret årlig aktivitetsrapport, som indeholder fyldestgørende oplysninger om gennemførelsen af arbejdsprogram, budget, stillingsfortegnelse, forvaltningssystemer og interne kontrolsystemer. Desuden bør proceduren for udarbejdelse af OPP-organets foreløbige regnskab og godkendelse af dets endelige årsregnskab bringes i overensstemmelse med proceduren i delegeret forordning (EU) nr. 1271/2013.
            
         
               (3)
            
            
               I overensstemmelse med den nye forpligtelse til, at en uafhængig ekstern revisor bekræfter OPP-organets årsregnskaber, som blev indført ved artikel 209, stk. 2, i forordning (EU, Euratom) nr. 966/2012, bør bestemmelserne i delegeret forordning (EU) nr. 110/2014 bringes i overensstemmelse med de tilsvarende bestemmelser i delegeret forordning (EU) nr. 1271/2013.
            
         
               (4)
            
            
               Ved tildeling af kontrakter bør de relevante bestemmelser i forordning (EU, Euratom) nr. 966/2012 og Kommissionens delegerede forordning (EU) nr. 1268/2012 (6) følges, jf. dog eventuelle specifikke bestemmelser i OPP-organets oprettelsesakt eller programmets grundretsakt, hvis gennemførelse er overdraget til OPP-organet, så det sikres, at gennemførelsen stemmer overens med aktiviteter, der forvaltes direkte af Kommissionen.
            
         
               (5)
            
            
               Forordningen bør træde i kraft dagen efter offentliggørelsen i Den Europæiske Unions Tidende, således at det er muligt at få vedtaget OPP-organernes reviderede finansforordninger i god tid inden ikrafttrædelsen den 1. januar 2016, og således at det derved sikres, at de nye krav til ekstern revision reelt anvendes på OPP-organernes årsregnskaber for 2016 —
            
         VEDTAGET DENNE FORORDNING:
   Artikel 1
   I delegeret forordning (EU) nr. 110/2014 foretages følgende ændringer:
   
               1)
            
            
               Artikel 1, stk. 1, affattes således:
               »I denne forordning fastlægges de vigtigste principper for et offentlig-privat partnerskabsorgans (i det følgende benævnt »OPP-organ«) vedtagelse af sine egne finansielle bestemmelser. OPP-organets finansielle bestemmelser må ikke afvige fra denne forordning, medmindre det er nødvendigt af hensyn til særlige behov og Kommissionen på forhånd har givet sit samtykke i overensstemmelse med artikel 209, stk. 1, fjerde afsnit, i forordning (EU, Euratom) nr. 966/2012.«
            
         
               2)
            
            
               Artikel 17, stk. 4, affattes således:
               »4.   Den anvisningsberettigede opbevarer bilagene vedrørende de gennemførte transaktioner i fem år efter tidspunktet for meddelelse af decharge for gennemførelsen af OPP-organets budget for det pågældende år. Personoplysninger i bilagene skal om muligt slettes, når de ikke er nødvendige i kontrol- og revisionssammenhæng. Opbevaring af trafikdata er under alle omstændigheder omfattet af artikel 37, stk. 2, i forordning (EF) nr. 45/2001.«
            
         
               3)
            
            
               Artikel 20 affattes således:
               »Artikel 20
               Årlig rapportering
               1.   Den anvisningsberettigede aflægger årligt beretning til bestyrelsen om sit hverv i en konsolideret årlig aktivitetsrapport, der indeholder:
               
                           a)
                        
                        
                           oplysninger om:
                           
                                       i)
                                    
                                    
                                       gennemførelsen af OPP-organets årlige arbejdsprogram, budget og personaleressourcer
                                    
                                 
                                       ii)
                                    
                                    
                                       forvaltningssystemer og interne kontrolsystemer, herunder et resumé af antallet og typer af interne revisioner, der er foretaget af den interne revisor, de interne revisionsfunktioner, de henstillinger, der er fremsat, og den opfølgning, der har fundet sted i forbindelse med disse henstillinger og i forbindelse med henstillinger fra tidligere år, jf. artikel 26 og 28
                                    
                                 
                                       iii)
                                    
                                    
                                       eventuelle bemærkninger fremsat af Revisionsretten, og den opfølgning, der har fundet sted i forbindelse med disse bemærkninger
                                    
                                 
                                       iv)
                                    
                                    
                                       årsregnskabet og beretningen om den budgetmæssige og økonomiske forvaltning, jf. dog artikel 39, 41 og 42
                                    
                                 
                     
                           b)
                        
                        
                           en erklæring, hvori den anvisningsberettigede bekræfter, at vedkommende, medmindre andet er præciseret i eventuelle forbehold vedrørende afgrænsede indkomst- og udgiftsområder, har rimelig sikkerhed for, at:
                           
                                       i)
                                    
                                    
                                       oplysningerne i beretningen giver et retvisende billede
                                    
                                 
                                       ii)
                                    
                                    
                                       de midler, der var afsat til de i beretningen beskrevne aktiviteter, er anvendt til de tilsigtede formål og i overensstemmelse med principperne for forsvarlig økonomisk forvaltning
                                    
                                 
                                       iii)
                                    
                                    
                                       de eksisterende kontrolprocedurer giver den nødvendige garanti for de underliggende transaktioners lovlighed og formelle rigtighed.
                                    
                                 
                     Den konsoliderede årlige aktivitetsrapport skal redegøre for resultaterne af de gennemførte transaktioner i forhold til de opstillede mål og for de dermed forbundne risici samt for, hvordan de disponible ressourcer er udnyttet, og for de interne kontrolsystemers effektivitet og produktivitet og skal bl.a. indeholde en samlet vurdering af kontrollernes omkostninger og fordele.
               Den konsoliderede årlige aktivitetsrapport fremlægges for bestyrelsen til vurdering.
               2.   Senest den 1. juli hvert år fremsender bestyrelsen den konsoliderede årlige aktivitetsrapport og sin vurdering heraf til Revisionsretten, Kommissionen, Europa-Parlamentet og Rådet.
               3.   Yderligere rapporteringskrav kan fastsættes i oprettelsesakten i behørigt begrundede undtagelsestilfælde, navnlig hvor det område, som organet opererer inden for, kræver det.«
            
         
               4)
            
            
               Artikel 33, stk. 1, affattes således:
               »1.   Indgåelse af offentlige kontrakter er omfattet af afsnit V i forordning (EU, Euratom) nr. 966/2012 og delegeret forordning (EU) nr. 1268/2012, dog med forbehold af stk. 3-6 og særlige bestemmelser i oprettelsesakten eller grundretsakten for det program, som OPP-organet har fået til opgave at gennemføre.«
            
         
               5)
            
            
               Artikel 35 affattes således:
               »Artikel 35
               Tilskud
               Tilskud er omfattet af afsnit VI i forordning (EU, Euratom) nr. 966/2012 og delegeret forordning (EU) nr. 1268/2012, dog med forbehold af særlige bestemmelser i oprettelsesakten eller grundretsakten for det program, som OPP-organet har fået til opgave at gennemføre.«
            
         
               6)
            
            
               Artikel 39, stk. 3, affattes således:
               »Når det kræves, at OPP-organets regnskaber konsolideres i overensstemmelse med de i artikel 143 i forordning (EU, Euratom) nr. 966/2012 omtalte regnskabsregler, sender OPP-organet beretningen om den budgetmæssige og økonomiske forvaltning til Europa-Parlamentet, Rådet, Kommissionen og Revisionsretten senest den 31. marts i det efterfølgende regnskabsår.«
            
         
               7)
            
            
               Artikel 43 affattes således:
               »Artikel 43
               Foreløbige regnskaber og godkendelse af det endelige årsregnskab
               1.   Når det kræves, at OPP-organets regnskaber konsolideres i overensstemmelse med de i artikel 143 i forordning (EU, Euratom) nr. 966/2012 omhandlede regnskabsregler, sender OPP-organets regnskabsfører det foreløbige regnskab til Kommissionens regnskabsfører og Revisionsretten senest den 1. marts i det efterfølgende år.
               I det tilfælde, der er nævnt i første afsnit, sender OPP-organets regnskabsfører ligeledes senest den 1. marts i det efterfølgende år en regnskabspakke til Kommissionens regnskabsfører i et standardiseret format, der fastlægges af Kommissionens regnskabsfører med henblik på konsolideringen.
               2.   Revisionsretten fremsætter senest den 1. juni efter det afsluttede regnskabsår sine bemærkninger til OPP-organets foreløbige regnskab.
               Efter modtagelse af Revisionsrettens bemærkninger til det foreløbige regnskab udarbejder regnskabsføreren OPP-organets endelige årsregnskab. Direktøren fremsender det endelige årsregnskab til bestyrelsen, som derpå afgiver en udtalelse om det.
               Når det kræves, at OPP-organets regnskaber konsolideres i overensstemmelse med de i artikel 143 i forordning (EU, Euratom) nr. 966/2012 omtalte regnskabsregler, sender regnskabsføreren det endelige regnskab og bestyrelsens udtalelse til Kommissionens regnskabsfører, Revisionsretten, Europa-Parlamentet og Rådet senest den 1. juli i det efterfølgende regnskabsår. I disse tilfælde sender OPP-organets regnskabsfører ligeledes senest den 1. juli en regnskabspakke til Kommissionens regnskabsfører i et standardiseret format, der fastlægges af Kommissionens regnskabsfører med henblik på konsolideringen.
               Når det kræves, at OPP-organets regnskaber konsolideres i overensstemmelse med de i artikel 143 i forordning (EU, Euratom) nr. 966/2012 omhandlede regnskabsregler, sender OPP-organets regnskabsfører ligeledes en forvaltningserklæring, der dækker det endelige årsregnskab, til Revisionsretten med kopi til Kommissionens regnskabsfører på samme dato som fremsendelsen af det endelige årsregnskab.
               Det endelige årsregnskab ledsages af en note fra regnskabsføreren, hvori sidstnævnte erklærer, at det endelige årsregnskab er udfærdiget i overensstemmelse med dette kapitel og med de gældende regnskabsmæssige principper, regler og metoder.
               OPP-organets godkendte endelige årsregnskab offentliggøres i Den Europæiske Unions Tidende senest den 15. november i det følgende år.
               OPP-organets direktør fremsender senest den 30. september efter det afsluttede regnskabsår et svar til Revisionsretten på de bemærkninger, som denne har fremsat i forbindelse med sin årsberetning. OPP-organets svar sendes samtidig til Kommissionen.«
            
         
               8)
            
            
               Titlen på kapitel 9 affattes således:
               »KAPITEL 9
               
                  EKSTERN REVISION, DECHARGE OG BEKÆMPELSE AF SVIG«.
               
            
         
               9)
            
            
               Artikel 46 og 47 affattes således:
               »Artikel 46
               Ekstern revision
               1.   En uafhængig ekstern revisor skal bekræfte, at OPP-organets årsregnskaber giver et korrekt billede af OPP-organets indtægter, udgifter og finansielle stilling, inden konsolideringen i OPP-organets endelige årsregnskab.
               Medmindre andet er bestemt i oprettelsesakten, udarbejder Revisionsretten en særlig årsberetning om OPP-organet i overensstemmelse med kravene i artikel 287, stk. 1, i traktaten om Den Europæiske Unions funktionsmåde. Revisionsretten tager i forbindelse med udarbejdelsen af denne beretning hensyn til det revisionsarbejde, der er udført af de uafhængige eksterne revisorer, der er omhandlet i første afsnit, og de foranstaltninger, der er truffet som reaktion på revisorernes konklusioner.
               2.   OPP-organet sender sit endeligt vedtagne årsregnskab til Revisionsretten. EU-organet underretter snarest muligt Revisionsretten om alle beslutninger og foranstaltninger, som det træffer i henhold til artikel 6, 7 og 10.
               3.   Revisionsrettens revision udføres i henhold til artikel 158-163 i forordning (EU, Euratom) nr. 966/2012.
               Artikel 47
               Tidsplan for dechargeproceduren
               1.   Efter henstilling fra Rådet meddeler Europa-Parlamentet inden den 15. maj i år n + 2, medmindre andet er fastsat i grundretsakten, direktøren decharge for gennemførelsen af budgettet for regnskabsåret n. Direktøren underretter bestyrelsen om Europa-Parlamentets bemærkninger i den beslutning, der ledsager afgørelsen om decharge.
               2.   Hvis den frist, der er nævnt i stk. 1, ikke kan overholdes, oplyser Europa-Parlamentet eller Rådet direktøren om årsagerne til, at afgørelsen har måttet udsættes.
               3.   Hvis Europa-Parlamentet udsætter afgørelsen om decharge, bestræber direktøren sig på i samarbejde med bestyrelsen snarest muligt at træffe foranstaltninger, der kan fjerne eller gøre det lettere at fjerne hindringerne for denne afgørelse.«
            
         
               10)
            
            
               Som artikel 47a og 47b indsættes:
               »Artikel 47a
               Dechargeproceduren
               1.   Dechargeafgørelsen omfatter regnskaberne over alle OPP-organets indtægter og udgifter, den heraf følgende saldo og OPP-organets aktiver og passiver som opført på balancen.
               2.   Med henblik på at meddele decharge gennemgår Europa-Parlamentet næst efter Rådet OPP-organets regnskaber, årsregnskabet og balancen. Europa-Parlamentet gennemgår også Revisionsrettens årsberetning med tilhørende svar fra OPP-organets direktør samt de af Revisionsrettens særberetninger, der er relevante for det pågældende regnskabsår, og Revisionsrettens erklæring om regnskabernes rigtighed og de underliggende transaktioners lovlighed og formelle rigtighed.
               3.   På anmodning af Europa-Parlamentet forelægger direktøren i overensstemmelse med artikel 165, stk. 3, i forordning (EF, Euratom) nr. 966/2012 alle de oplysninger for Europa-Parlamentet, der er nødvendige for, at dechargeproceduren vedrørende det pågældende regnskabsår kan forløbe tilfredsstillende.
               Artikel 47b
               Opfølgende foranstaltninger
               1.   Direktøren træffer alle egnede foranstaltninger til at efterkomme bemærkningerne i Europa-Parlamentets afgørelse om decharge samt de kommentarer, der ledsager Rådets henstilling om decharge.
               2.   Efter anmodning fra Europa-Parlamentet eller Rådet aflægger direktøren beretning om, hvilke foranstaltninger vedkommende har truffet på baggrund af de bemærkninger og kommentarer, der er omhandlet i stk. 1. Direktøren fremsender en kopi heraf til Kommissionen og Revisionsretten.«
            
         
               11)
            
            
               Artikel 48, stk. 1, affattes således:
               »1.   OPP-organet giver Kommissionens personale og andre personer bemyndiget af Kommissionen samt Revisionsretten adgang til sine lokaler og til al information, herunder i elektronisk form, som er nødvendig for at foretage revision.«
            
         
               12)
            
            
               Artikel 50 affattes således:
               »Artikel 50
               Vedtagelse af OPP-organets finansielle bestemmelser
               1.   Hvert enkelt OPP-organ, der er omfattet af artikel 209 i forordning (EU, Euratom) nr. 966/2012, vedtager nye finansielle bestemmelser senest ni måneder efter den dato, på hvilken OPP-organet omfattes af nævnte forordnings artikel 209, jf. dog stk. 2.
               2.   Hvert enkelt OPP-organ, der er omfattet af artikel 209 i forordning (EU, Euratom) nr. 966/2012, som allerede har vedtaget finansielle bestemmelser i overensstemmelse med denne forordning, reviderer dem med henblik på deres ikrafttræden den 1. januar 2016.«
            
         Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   Den anvendes fra den 1. januar 2016.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 30. oktober 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 298 af 26.10.2012, s. 1.
   
      (2)  Europa-Parlamentets og Rådets forordning (EU, Euratom) nr. 547/2014 af 15. maj 2014 om ændring af forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 163 af 29.5.2014, s. 18).
   
      (3)  Europa-Parlamentets og Rådets forordning (EU, Euratom) 2015/1929 af 28. oktober 2015 om ændring af forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 286 af 30.10.2015, s. 1).
   
      (4)  Kommissionens delegerede forordning (EU) nr. 110/2014 af 30. september 2013 om en finansforordningsmodel for offentlig-private partnerskabsorganer, jf. artikel 209 i Europa-Parlamentets og Rådets forordning (EU, Euratom) nr. 966/2012 (EUT L 38 af 7.2.2014, s. 2).
   
      (5)  Kommissionens delegerede forordning (EU) nr. 1271/2013 af 30. september 2013 om rammefinansforordningen for de organer, der er omhandlet i artikel 208 i Europa-Parlamentets og Rådets forordning (EU, Euratom) nr. 966/2012 (EUT L 328 af 7.12.2013, s. 42).
   
      (6)  Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 362 af 31.12.2012, s. 1).